Паступленне сёлета здарылася нават з далёкай Амерыкі. У музей патэлефанаваў жыхар ЗША Сямён Глагоўскі. Спытаў, ці збіраюць у Клімавічах інфармацыю пра вядомых ураджэнцаў свайго раёна. Адказ, канешне, быў сцвярджальным. І праз час на адрас музея прыйшоў важкі пакет — Сямён Абрамавіч даслаў фатаграфіі, дакументы і ўспаміны пра сваю маці Рыву Сімхаўну Глагоўскую, у дзявоцтве Міхліну, і двух яе братоў, роднага і стрыечнага. Паважаныя і высокаадукаваныя былі людзі. Рыва Глагоўская, напрыклад, усё жыццё працавала ў медыцынскай прамысловасці, яшчэ з ваенных гадоў у Маскве вывучала спосабы атрымання антыбіётыкаў. За вынаходства аднаго з іх атрымала аўтарскае пасведчанне СССР.